b'\n_START_ARTICLE_\nPallantidit\n_START_PARAGRAPH_\nPallantidit olivat kreikkalaisessa mytologiassa Pallaan, Attikan kuningassuvun j\xc3\xa4senen, viisikymment\xc3\xa4 poikaa. Heid\xc3\xa4n is\xc3\xa4ns\xc3\xa4 oli osallistunut kolmen veljens\xc3\xa4 kanssa Metionin poikien karkottamiseen Ateenasta, jonka j\xc3\xa4lkeen veljeksist\xc3\xa4 vanhin, Aigeus, oli saanut kruunun, mutta valta oli jaettu nelj\xc3\xa4\xc3\xa4n osaan._NEWLINE_Aigeuksen kuoltua lapsettomana Pallas yritti p\xc3\xa4\xc3\xa4st\xc3\xa4 valtaistuimelle onnistumatta, koska h\xc3\xa4n oli suvun ottolapsi. Hallitsijaksi julistettiin Theseus. Pallantidit eiv\xc3\xa4t hyv\xc3\xa4ksyneet uutta kuningasta, vaan haluten vallan itselleen alkoivat juonitella Theseusta vastaan. He jakautuivat kahteen joukkoon \xe2\x80\x93 toinen marssi is\xc3\xa4ns\xc3\xa4 kanssa avoimesti kohti kaupunkia, kun taas toinen j\xc3\xa4rjesti v\xc3\xa4ijytyksen Theseuksen surmaamiseksi. Heid\xc3\xa4n joukossaan oli kuitenkin sanansaattaja Leos, joka kertoi v\xc3\xa4ijytyksest\xc3\xa4 Theseukselle, ja t\xc3\xa4m\xc3\xa4 tappoi kaikki v\xc3\xa4ijytyksess\xc3\xa4 olleet veljekset. T\xc3\xa4m\xc3\xa4n j\xc3\xa4lkeen toinen joukkio Pallaksen kanssa hajosi.'